ХьэтIохъущыкъуей хадэм я гукъыдэжыр къыщаIэт
Мэлыжьыхьым и 7-м Налшык и ХьэтIохъущыкъуей хадэм щекIуэкIащ щIалэгъуалэр куэду зыхэта физзарядкэ. 1950 гъэм къыщыщIэдзауэ ягъэлъапIэ Узыншагъэм и дунейпсо махуэм теухуа а Iуэхугъуэр къызэрагъэпэщащ Къэбэрдей-Балъкъэрым и ЩIалэгъуалэ центрымрэ «Урысей зэкъуэтым и щIэблэ» урысейпсо жылагъуэ зэгухьэныгъэм и щIыналъэ къудамэмрэ.
Пщэдджыжь зарядкэм цIыхуи 100-м щIигъу кърихьэлIащ. Абыхэм къахыхьащ къэзыжыхьыну ХьэтIохъущыкъуей хадэм ихьахэри. Тренер, Урысей Федерацэм и щIалэгъуалэ Олимп командэ къыхэхам хэт, бжы дзынымкIэ спортым и мастер Артамонов Артур и нэIэм щIэту, акцэм кърихьэлIахэм узыншагъэмкIэ сэбэп упражненэхэр ящIащ икIи гукъыдэжрэ дэрэжэгъуэрэ ягъуэтащ. Зарядкэ нэужьым абы хэтахэр къызэгъэпэщакIуэхэм я саугъэтхэм щIэбэнащ. НыбжьыщIищым MP 3-плеерхэр яритащ «Урысей зэкъуэтым и щIэблэ» зэгухьэныгъэм и республикэ къудамэм и унафэщI Нэзрэн Беслъэн.
«Мы зэхыхьэр теухуащ щIалэгъуалэр гъащIэ узыншэм хуэунэтIыным, апхуэдэ нэгузегъэужь, зыгъэпсэхугъуэ Iуэхум нэхъри жыджэру къыхэшэным», — къыхагъэщащ пщэдджыжь зарядкэм и къызэгъэпэщакIуэхэм. ИпэжыпIэкIэ нэгузыужьу, гукъыдэжыр къызэщIигъэрыуэу зэрекIуэкIам къыдэкIуэуи, кърихьэлIахэр нэхъ гъунэгъу, нэхъ зэхуэгуапэ зэхуищIащ а зэхыхьэм.
ЗэрыжаIащи, къызэгъэпэщакIуэхэм я мурадщ щIалэгъуалэм узыншагъэм и лъапIагъыр зыхрагъэщIэным, физическэ щэнхабзэмрэ спортымрэ гупыж хурагъэщIыным, гъащIэ узыншэм къыхуеджэным нэхъри зрагъэубгъуну. Абыхэм къызэрыхагъэщамкIэ, ХьэтIохъущыкъуей хадэм апхуэдэ пщэдджыжь Iуэхугъуэхэр мазэ къэс щекIуэкIынущ. Ар узыншагъэр гъэбыдэнымкIи сэбэп хъунущ, къекIуалIэхэм я гукъыдэжри къэзыIэтынщ.
Гугъуэт Заремэ.
